U Društvu multiple skleroze Osječko baranjske županije i ova je godina bila u znaku promjena. Do kraja veljače Društvo je vodila Ksenija Mach. U veljači je gđa Mach podnijela ostavku te je na Izvanrednoj skupštini za predsjednicu izabrana dosadašnja dopredsjednica Kornelija Radić Balažić, a za dopredsjednicu Kristina Bošnjak. Nastavili smo sa provođenjem psiholoških i kreativnih radionica većinom u uredu Društva čijim provođenjem nastojimo unaprijediti rad samog Društva te poboljšati odnose među članovima kao i izvoditeljima radionica. Radionice se i dalje provode u suradnji s dr.sc. Damirom Marinićem i Paletom suvenira. Također članovi su nastavili terapijsko jahanje u Udruzi Mogu. Nastavili smo i suradnju putem projekata s Gradom Osijekom, Osječko baranjskom županijom, VodovodomOsijek d.o.o. te Općinom Antunovac. I nadalje provodimo Projekt osobni asistent prema kojem su osobne asistente dobili naših 6 članova sa najtežom vrstom invaliditeta. Uređenje ureda u koji smo se preselili krajem prošle godine uspjeli smo realizirati uz pomoć GČ Retfala te Osječko baranjske županije, te je ured sada ljepše mjesto za druženje članova, kao i za rad.

U travnju 2017. godine Drušvo multiple skleroze Osječko baranjske županije godine sudjelovalo je na manifestaciji Šarana jaja bojama grada te obilježavanju Dana zdravlja. Na kreativnim radionicama izradili smo prigodne rukotvorine i izložili ih na štandovima kao i promotivne materijale Društva te se družili sa članovima drugih udruga i predstavnicima institucija Grada.

U travnju smo sa Društvom multiple skleroze Brodsko posavske županije potpisali Sporazum o partnerstvu za projekt “Širenje usluge osobne asistencije za osobe s invaliditetom (oboljele od MS-a)” te time za svoja tri člana osigurali osobne asistente. Projekt je financiran iz Europskog socijalnog fonda. Ovim projektom uključeno je 18 novih korisnika sa najtežom vrstom i stupnjem invaliditeta s područja Brodsko posavske županije (12), Požeško-slavonske županije (3) i Osječko-baranjske županije (3) sa kojima su također potpisani Ugovori o suradnji kao i Ugovori o radu sa njihovih 8 osobnih asistenata. Provedena je i edukacija za asistente i korisnike usluge koju je vodila gđa Marica Mirić.

Početkom svibnja u suradnji sa Savezom društava multiple skleroze Hrvatske održana je edukacija za vještake na temu Klinička slika i specifičnost multiple skleroze. Edukacija je provedena u sklopu trogodišnjeg programa SOS MS telefon, Baza podataka SDMSH – umrežavanje s pružateljima socijalnih usluga, Ministarstvo za demografiju, obitelj, mlade i socijalnu politiku, koji provodi Savez društava multiple skleroze Hrvatske. Edukaciju je vodila dr. Tea Mirošević Zubonja, a sudjelovali su vještaci iz Zavoda za vještačenje, profesionalnu rehabilitaciju i zapošljavanje osoba s invaliditetom, predsjednica SDMSH Branka Lukić, Tanja Malbaša, Dijana Roginić i Željka Antunović, te članovi Društva multiple skleroze Osječko baranjske županije.

15. svibnja 2017. godine, predsjednica Društva Kornelija Radić Balažić je s dr.Teom Mirošević Zubonja sudjelovala u emisiji Otvoreni studio Slavonske televizije gdje je bilo govora o dijagnostici, simptomima i načinima suočavanja te životu s multiplom sklerozom, radu Društva i aktivnostima koje provodimo. U svibnju smo obilježili Svjetski dan MS-a na osječkom Trgu Ante Starčevića gdje smo se okupili i na štandu izložili radove sa kreativnih radionica te osnovne informacije o bolesti na panoima i letke. Za tu prigodu izrađene su majice sa prigodnim natpisima, te letci sa osnovnim informacijama o Društvu za novooboljele, što je omogućeno sredstvima odobrenima kroz projekt financiran od strane Grada Osijeka. U lipnju smo bili u posjetu Društvu multiple skleroze Vukovarsko-srijemske županije u Vukovaru prigodom njihovog obilježavanja Svjetskog dana MS-a.

U suradnji sa Savezom organizacije invalida Osječko-baranjske županije, otišli smo na izlet u Đurđevac.

17. srpnja 2017. godine potpisali smo Ugovor o financiranju sa Ministarstvom za demografiju, obitelj, mlade i socijanu politiku za trogodišnji program pod nazivom “Živimo s multiplom sklerozom bez izolacije” kojim smo osigurali zapošljavanje geronto domaćića za područje Osijeka, Našica i Đakova, voditeljice projekta, koja je ujedno i nova tajnica Društva, te provođenje aktivnosti Društva. U rujnu smo obilježili Dan GČ Retfala predstavljanjem svoje udruge gdje smo izložili radove kreativne radionice i promotivni materijal.

U sklopu projektnih aktivnosti, a vezano za partnerstvo i provođenje programa, u posjet su nam došli predstavnici Društva multiple skleroze Brodsko posavske županije te smo zajedno obišli korisnike i osobne asistente zaposlene po partnerskom projektu.

U listopadu smo se družili u Varaždinskim toplicama na X. Simpoziju oboljelih od multiple skleroze. Redovnu izvještajnu Skupštinu Društva održali smo 24.11.2017. godine gdje smo osim usvajanja izvješća i planova za 2018. godinu, usvojili odluku o promjeni visine članarine sa 50,00 kn na 100,00 kn godišnje. Visina članarine nije se mijenjala proteklih 10-tak godina, a odluka se primjenjuje od 1.1.2018. godine. Međunarodni dan invalida ove godine ćemo proslaviti 5.12.2017. godine zajedno sa udrugama osoba s invaliditetom Osječko baranjske županije u organizaciji Saveza organizacije invalida Osječko baranjske županije uz prigodni program.

Želimo Vam sretnu i uspješnu Novu 2018. godinu i naravno puno zdravlja.

Kornelija Radić Balažić, predsjednica DMS OBŽ